khistorydata/jeongjo-sjw-relations huggingface dataset:
정조 7년 · 목
敎曰。咨爾湖南民人。明聽予敷心之諭。人有疾痛。必呼父母。雖以父母愛子之心。疾痛之作也。何能使之脫然祛體。而猶且呼之者。以其鞠育之呴濡之。愛之欲其生。有至之有切至苦之情故也。噫今日湖南之民。視予猶父母。癸庚之急。不啻疾痛之呼。而予不能視猶子也。歉荒則歸天。仳離則而歲。邈然無應。任其呻楚。則其可曰盡父母之責乎。說者曰。昨年則三道失稔。今年則六道失稔。衆寡逈殊。宜其惠之不專也。惡是何言也。三道之民。予之赤子也。六道之民。予之赤子也。父母之於子。何嘗以多少加損之歟。噫玆湖南。卽朝家根本地也。在漢豊沛。在夏荊楊。軍國之需。公私之費。專靠於此一路。凡我民庶。但知出粟米而治麻絲。其貢箘簵。其包橘柚。盡溝洫之利。括魚鹽之產。輓陸航海。以供上。如孝子之竭力養親。雖在樂歲。恐恐然勞且困矣。矧當大無時。不蠲不停。椎剝不已。此係異於剜心肉而出童羖乎。自予御極以來。本道比免慘歉。糴政身布。如式準捧。訖無一惠之及焉。始於再昨年。有二萬結之俵災。又於昨年。有蠲舊布減劣米之擧。而俱莫能稱予意而塞民願。此予所以恤焉如傷。輒勤南顧者也。噫今年災荒。挽近所無。或旱或水。或風或雹。諸路迭奏。殆乎應接不暇。而本道則兼此四災。每按道啓。夜起徊徨大抵穡事。沿損則野益。而今則沿野俱損。禾痒則黍熟。而今則禾黍俱痒。山峽最稱差勝。而徒取虛名。溝塍間云稍登。而不及常年。汎論無異宂農。細評通歸遍歉。晩插直立而反遜於未移。代播消瀜而無賴蠲稅。始暵而斥鹵成赤。終澇而膏沃無靑。風以蕩之。雹以摧之。竝與豆太稷粟之罔不受病。而綿絮從以採不盈掬。豈但無食。將且無衣。無食無衣。何以聊生。予雖深處九重。庶幾領略八九。今見分等狀本。益聞所不聞。巡路呼號之聲。荒村遑汲之狀。宛在予目前。因予否德。召此災荒。若已推納。益切瞿然。向於去月初七日綸音。以待分等。有所措處。已予設言於爾等。爾等想亦聞悉。嗚呼子視吾民。無遠無近。所以施之於畿甸者。不施之於湖南可乎。況玆肇有之惠。始副宿昔之志。則雖或過於畿甸。寧云不均也。道臣所狀請者。除却推奴徵債之禁。勿定配所之請。計凡九條。曰新還餉分數停退也。曰保貢米。限麥秋分數退捧也。曰各樣保米。以錢代捧也。曰尤甚邑訓局保布。前已代錢者外。竝令代錢。之次邑以上。從民願錢木間收捧也。曰結錢限明年十月差退也。曰敗般極劣米停退也。曰四山城城餉捧留本邑也。曰沿海邑箭竹權減也。曰山郡火田折受處。從實收稅也。噫所請諸條。非不切實。而以予觀之。誠有未盡也。災歲恤民。當若救焚而拯溺。爛額焦頭之不遑顧也。沾體塗足之不暇恤也。然猶蔀屋之疾苦。尙患莫達於朝廷。値此無前之歉年。行此循舊之蠲惠。於予心安乎否乎。記昔我 英考嘗有 敎於予小子。若曰苟利於民。肌膚何惜。此卽我 聖祖之敎也。予小子侍傍承聆。銘在心曲。嗚呼有民而後有國。奚恤乎經用。有民而後有兵。奚恤乎軍資。經用也軍資也。猶且然矣。況內需乎宮庄乎。外此而有裨於懷保之方者。天廏上駟。捐之尙可。況在乎貢駒養鬣。大庖常供。蠲之無難。況在乎月膳方物。民勢方阽於竿頭。藥料何論於竹瀝。此予所以不俟申請之言。另施未盡諸條者也。新還餉分數停退事。尤甚邑外。之次稍實邑面里。只擧尤甚。不及之次。何也。方伯雖不敢請。予意必欲遍及。尤甚邑之尤甚面里折半。尤甚邑之之次面里。之次邑之之尤甚面里三分一。尤甚邑之稍實面里。之次邑之之次面里。稍實邑之尤甚面里四分一。之次邑之稍實面里。稍實邑之之次面里五分一。稍實邑之稍實面里六分一。竝令停退。保貢米布事。退期麥秋。期太速也。不言內奴。言或疏耶。諸般需用。一體停免。內司貢條。在所當先。營門衙門之保米布。內奴寺奴之貢米布。尤甚邑折半。之次邑之尤甚面里三分一。之次邑之之次面里。稍實邑之尤甚面里四分一。限明年秋成後停退。已停退者外。當納米條。以三斗代。一緡錢代捧。訓局布保已停退者外。尤甚全一邑及之次邑尤甚面里竝純錢。之次邑之之次面里以上。至稍實邑稍實面里。亦令從民願錢木間收捧。山郡火田從實收稅事。只言宮房而不及軍門衙門。何也。火田所在處尤甚全一邑及之次邑尤甚面里。毋論各宮房各軍門各衙。門竝令本官。踏驗執卜。因此而思之。全州上官陽良兩面所在。內司田一百六十八結。該曹覆辭。雖以內司之明有文券。格而不行。民情切至。方伯陳聞。何論有券無券。何拘有土無土。事關吾民。正稅可蠲。況內司之需乎。內司千金之損。卽編氓百家之產。益下之政。政在此等處。盡依結數。出與民間。結錢退捧事。結錢雖出於實結。如可以寬民手足。何必限以十月。更許緩限。退以歲前。沿邑拯米之停退。四山城餉之捧留事。竝從狀請。且念貢竹之際。爲弊甚鉅。重以竹產。亦被旱損。䂨伐輸納。水陸俱困。雖關戎備。寧或靳持。況聞靑大竹。封田一本。索賂萬端。及乎自邑而營。輸至京師。許多宂費。皆出於民。民方飢困。豈有餘力。毋論已請未請。上而內醫院。月捧靑大竹。內弓房御用箭竹。下而京外營門衙門所納箭竹。他餘旗竿槍柄等諸般竹木。自來朔至明年。竝行蠲除。自聞有災傷。予方日夕焦思。凡係貶躬責己之道。莫或少忽。居不用廣廈。食必減常品。況在貢獻不急之需。尤所當節。三名日所獻方物。自今冬至限明秋竝皆停免。物膳朔膳中。除非營邸應貢物種。而取諸民者。道臣酌量區別。一例停免。就其存減。條列以聞。 慈殿 慈宮所獻。依前封進。濟州貢馬上來程途。率由三道。尤甚邑明年貢馬二百八十八匹。限一年全數停退。分養馬之受去受來。糜費宜恤。尤甚邑分養馬。待當朔送致附近牧場。待秋受來。噫今玆蠲免。豈曰施惠。而其於紓民力裕民食之道。或有萬一之助否耶。予意自視欿然。有司之臣。毋曰經用軍資之不足。亦毌以供御之剋省。還餉之見縮。貢馬之空群。煩聞于予。予只知有民也。嗟爾湖民。稍得息肩於已蠲。要且盡力於當納。無麪不托。奈何措置。其能括甁罌之升勺。斷杼柚之尺寸。趁早輸官。獲免鞭橽否耶。念之及此。不覺心酸。最無依最窮困之類。歲末救急。米知道伯。已有料量。而開春則自可按例設賑矣。道內穀限十萬石。許補賑資。縱踰此數。亦何慳惜。昨年三道。旣以內帑錢椒分劃添賑。仍許別設一巡。今於湖南。豈或異同。第聞米直翔踊。販易孔艱。所停免方物物膳朔膳價米。特許添補賑資。其外御甲胄。限三部價米。亦爲一體補給。此予不備膳服。分與吾之意。物雖不腆。意則良苦。噫所恃者。方伯與守宰也。守宰不能懷保。罪守宰。方伯不能糾察。罪方伯。而予自有衣繡之臣。所以撫汝字汝恝汝困汝之狀。予當知之。勤施殊賞。怠有重罰。嗟汝民人。各自奠居。毋或去鄕。惟予在臨之孔通。去將何其可恃而無恐也。仍敎曰。旣承 慈敎。 殿宮方物物膳停止一款。依大殿例爲之事分付。
정조 7년 · 강
式年武科會試一二所。進榜目。
정조 7년 · 강
召見原春監司徐鼎修及備堂徐有隣趙時俊于誠正閣。
정조 7년 · 목
辭陛也。○予曰。北關又復歉荒。來頭賑接之方。不容少緩。分等狀啓。尙未入來。如待其來。則恐致遲延。以此意卿等問議諸大臣後來待。
정조 7년 · 강
以奇彥鼎爲承旨。前望也。
정조 7년 · 목
敎曰。新除授承旨牌招察任。
정조 7년 · 강
遞承旨徐龍輔奇彥鼎。以朴祐源洪秉瓚代之。
정조 7년 · 목
敎曰。同副承旨聞有實恙許遞。前望單子入之。○政院。以彥鼎在外啓請下諭。敎以。許遞。前望單子入之。○敎曰。新除授承旨牌招察任。
정조 7년 · 강
命十一日。專經文臣殿講。宣政殿爲之。
정조 7년 · 강
召見前北兵使李鼎炳于誠正閣。仍行召對。承旨朴祐源。閣臣尹行任。玉堂林濟遠李太亨。假注書李祖承。兼春秋金健修金鳳顯。
정조 7년 · 목
遞來也。○講國朝寶鑑。○予曰。北關今又告歉。民不聊生云。沿路所見果何如。鼎炳曰。北關民習。素無儲畜。故如當歉歲。則易致顚連。目今所見。實爲遑急。而南關差勝於北路矣。予曰。年事旣如此。民將何賴。如有弊瘼之可祛者。悉陳之。鼎炳曰。各邑之弊。有難一一詳達。而於北兵營軍需布之弊。其來已久。此蓋摩天以北。將士支放之不足。請得關西二百同布。殖利取用。故其弊以至民不堪苦矣。予曰。旣知其弊。豈無矯救之策乎。鼎炳曰。換木爲穀。以作還上。則一疋之木。可爲一石之米。依差需穀例。分給將士。則可爲無弊矣。予曰。有司堂上如已來待。入侍。左副承旨亦爲入侍。有司堂上徐有隣趙時俊。承旨李在學進伏。予曰。俄聞李鼎炳言。北關事誠爲罔措。大臣之意以爲何如。有隣等曰。分等狀啓入來後。自可區劃云。諸大臣之意。別無異見矣。予曰。今日雖命召對。自止旣少。不必陳文義。儒臣先退。
정조 7년 · 강
命嶺伯分等狀啓。今日內回啓。
정조 7년 · 목
敎曰。嶺伯分等狀啓來到。令廟堂不待明日次對。以草記今日內回啓事。分付。
정조 7년 · 강
備局。以嶺南災實分等狀覆啓。
정조 7년 · 목
備邊司啓言。慶尙監司李秉模災實分等狀啓。寧海等十五邑置之尤甚。靈山等三十五邑置之之次。尙州等二十一邑置之稍實。各項條陳後錄以聞。竝請令廟堂稟旨矣。其一。事目給災六千八百結。太不相當。不得不加請。而節序差晩。姑難的定。待其槪狀之齊報。追後登聞事也。其一。尤之次邑尤甚面里。隨其緩急。講究接濟之策。追後陳聞事也。其一。面里分等。若不區別。定其分數。則凡係蠲恤之政。易致混淆之歸。廣布耳目。先定優劣。知委各邑。修報第次。以作臣營憑處事也。其一。尤甚邑及之次邑中。靈山等五邑民情。與畿湖無異。新還一依昨年例。尤甚邑尤甚面里三分一。尤甚邑之次面。之次五邑尤甚面四分一停退事也。其一。尤甚邑舊還停退。新還代捧。謹依綸音。已爲知委。而雖以之次稍實邑言之。其中被災之面。決無以辦納舊還。則雖不敢仰請其一切停退。勢不得不量宜收捧於稍實面里。而分排舊還二萬石。萬無準捧之勢。無論本色與代穀。隨其民力。從便收納。據實磨勘。至於新還。之次稍實邑分數代捧。亦有昨年已例。之次邑四分一。稍實邑五分一。特許代捧。待明秋還作本色。尤甚代捧。亦不可無限節。以三分一許代事也。其一。昨年新還中。歲末停退條。今年當爲準捧。而荐飢之餘。實難如數準捧。尤甚邑及之次稍實邑尤甚面里。姑依舊還例停退。就其稍實面里中收捧事也。其一。沿江各邑敗船未拯米太停退事也。其一。各山城還穀之昨年捧留事也。其一。推奴徵債。一切禁斷事也。其一。京外徒流。限昨年勿定配所於尤甚邑事也。分等依狀請施行。嶺南穡事。比他道雖曰稍勝。災多實少。面里分等。精覈得實然後。凡於俵災停糴之際。可無紊淆之弊。知委各邑。修報營門。以作憑核之地者。誠爲得宜。依狀請許施。新還停退事。此係嗣歲種糧。豈可輕議停退。此則置之。新還旣令準捧。則舊還分排之數。依所請無論本色與代穀。隨其民力。從便收納。據實磨勘。之次稍實邑新還代捧事。之次邑四分一。稍實邑五分一。以相當稍實穀。特許代捧。待明秋還作本色。尤甚邑代捧。以三分一許代。昨年新還歲末停退條。尤甚邑。則依舊還例停退。之次稍實邑尤甚面里折半停退。沿邑敗船未拯米太停退等事。竝依狀請施行。至於尤甚邑及之次邑尤甚面被災最甚處。接濟之道。留待道臣爛商狀聞後。請稟處。敎以。分等及末段四條。依草記施行。道內穡事。大違始料。荐歉之餘。民情倍當遑急。言念及此。寧欲無語。新還停退一款。卿之覆啓中防塞。認出嗣歲之憂。而窮民之息肩者。此在朝家軫恤之意。有難一例勿施。然於分數之際。不知如何之爲的當。卿更念益下之方。論理覆奏。近來本司擧行。未免淹滯。一番往來。動費半日。見今夜已四鼓。待明日次對稟處。外此諸條。雖欲逐一依請許施。狀辭全久別白。執此看閱。無以領會邑名。旣分三等。則災傷淺深。亦當有彼此之不同。考其狀辭。蠲免則三等邑尤甚面里。元不區別。準捧則三等邑稍實面里。混爲擧論。似此措語。前所未見。前東伯之勘墨未乾。此道臣之昧暗如許。豈可一罪一否。慶尙監司李秉模。依前東伯初處分。令政院捧傳旨。諸條之不分明處。亦於明朝。卿與諸宰及曾經道伯人爛議。登對時指一稟處。
정조 7년 · 강
命前平安監司徐浩修金華鎭越俸。
정조 7년 · 목
政院啓言。因正言洪樂恒疏批。當該監司査實捧現告以啓事命下矣。問于前平安監司金華鎭徐浩修處。則華鎭以爲。在本營時。聞興恩副鄭在和下來本府衙中云。而無接見之事云。浩修以爲。在營時。鄭在和自本府來訪。故果不得不接見云。敎以。延而見之。固有罪矣。匿不以聞。均有失焉。前監司徐浩修越俸二等。金華鎭越一等。
정조 7년 · 강
命黑牛上納時。情債濫雜之弊。令道臣論理狀聞。
정조 7년 · 목
禮曹啓言。巨濟府漆川島民金奉伊等。黃澗縣黑牛上納時情債事上言査啓回啓。具意見論理草記事命下矣。嶺南湖西兩道道臣處。依下敎各別措辭嚴飭。典牲署所管黑牛分授成册取來相考。又爲詳問該吏。則一年出來黑牛。合爲四十五隻。而四十隻。則自濟州牧來納於恩津縣。五隻則自巨濟府來納於黃澗縣。而自兩縣各各分授於湖西道內諸邑。本署留養黑牛三十隻內。因 祭享所用有關。則次次取來。以準三十隻之數云矣。濟州則以朝家柔遠加恤之致。外邑官吏。不敢侵困。黑牛來納時。略干梳子外。別無情債之費。分授時則或因肌瘦之去取。不無些少情債。而以其事在道內。不至於大段爲弊。到今別無可以釐正之事。此是臣按道時所聞見。其後六年。一向如前。有未可知。況今此下敎。寔出於反三隅軫一視之德意。上納時濟州差人之舊例外濫費分授時各邑下屬之例給外人情。另加詳察。各別禁斷之意。發關嚴飭於該道臣。濟州牧領來差人。不必盡用於恩津。而憑藉上納。收斂牧民之弊。亦難保其必無。雖在梳子之微物。所入數爻。詳探恩津。曉諭場。俾無彼此濫雜之弊事。請一體分付於湖南道臣。允之。敎以。措辭行會。仍令道臣論理狀聞。
정조 7년 · 강
命時囚徐範修等考律。勘放後草記。
정조 7년 · 목
義禁府啓言。徐範修崔道彬代射情節。刑推究問。終不明白條陳。更爲加刑得情啓目。竝有是命。
정조 7년 · 목
予曰。玉堂應製入來否。知入。假注書徐瀅修曰。玉堂應製。未及到院云矣。予曰。前北伯何當入來云耶。有防曰。纔到近城之地。而時無職名。勢難入闕云矣。予命入泮儒應製。親考後。又命玉堂應製催促入來。親考訖。予曰。應製儒臣召詣閣外。試券親受後。傳給比較書題。使之賓廳製進。
정조 7년 · 강
召見承旨徐有防于暎花堂。
정조 7년 · 목
予命開集春門。召入入格儒生。使之進前。各奏姓名訖。命壯元特賜國朝寶鑑一件。第二以下。各賜紙筆墨有差。仍下詢湖南儒生或在此中否。對以二人入來。予命各賜湖南綸音一件。仍令試券親授後退出。予曰。今日事。優禮賢關之義。獎礪人才之方。一擧而兩得矣。有防曰。不但應製諸人。蔚有作成之效。方外儒生。亦必聞風而興起。此後則厭避齋任之習丕變矣。
정조 7년 · 강
命咸鏡監司李命植。悉心極濟事回諭。
정조 7년 · 목
因狀啓。敎以。覽卿狀辭。敷陳纖悉。卿於新到之初。領略無遺。自此予庶弛北顧之慮。卿其益加彈竭。悉心拯濟事回諭。
정조 7년 · 강
命咸鏡前監司徐有寧。令該曹口傳付軍職。
정조 7년 · 목
敎曰。前北伯時無職名。不得入來云。本道事亦有下詢事。令該曹口傳付軍職。使之來待。
정조 7년 · 강
召見大臣以下于誠正閣。領議政鄭存謙。右議李福源。備堂金華鎭徐有隣徐浩修趙時俊。關東句管堂上徐有防。兵曹判書李★(土+甲)。吏曹參判鄭昌順。前咸鏡監司徐有寧。原春御史趙弘鎭。
정조 7년 · 목
予曰。民事爲急。御史進前。予曰。大體九郡民情何如。弘鎭曰。所聞過於所見。水田旱田。幷皆失稔。民情則誠遑急矣。予曰。封書持來乎。弘鎭曰持來矣。予曰。書啓。俄者略綽看過。而啓語切於事情。亦能纖悉矣。存謙曰。爲人本自詳明矣。予曰。吏參進前。書啓回啓可也。昌順曰。凡各司回啓。非長官不得擧行。自是格例。臣於原春繡依書啓回啓之命。有不敢冒當。而判堂在外。無以擧行。何以爲之乎。予曰。旣有特敎。則雖次堂。亦可擧行矣。予命政官入侍開政。予謂時俊曰。今番傳敎及吏兵曹堂上擧條一。一無遺。謄關下送。其中守令擧條。先爲三懸鈴行會也。予命前北伯進前。敎曰。本道年事何如。有寧曰。南北關皆未免歉。故無推移相資之道。可謂慘凶矣。予命下直守令入侍。各陳姓名。至金城縣令李義福。敎曰。方當災歲。何以爲治。義福曰。當誠心奉公矣。予曰。下去後初政。以何爲先。義福曰。或以私賑。或以還分。某條以接濟飢民爲先矣。予曰。還穀何時分給乎。義福曰。當自十二月分給矣。予曰。還穀則以十二月分給爲言。接濟則以私賑爲言。以此爲治。災歲之民。何以聊生。改差於汝寬典。退去。仍命金城縣令李義福改差。
정조 7년 · 강
吏曹參判鄭昌順。以原春御史趙弘鎭書啓覆奏。
정조 7년 · 목
昌順啓言。通川郡守鄭亮采。法外橫斂。至於千餘兩之多。非但不治。尤係不法。爲先罷黜。令該府拿問嚴處。襄陽縣監具世勣。兼邑本縣。俱犯加分。杆城郡守金載華。其所加分。比世勣雖少。其爲擅分則一也。竝令該府拿問處之。歉谷縣令洪光一。繡啓旣以難責賑事爲言。高城郡守李曾祜。以荒歲賑政。實難責效爲言。永平縣令施杖或過。舊譽頓衰爲言。請一倂罷黜。從之。敎以。其中具世勣。以本任及兼官加分事。雖請拿處。本道今年加分一款。太無顯緖已自方伯犯之。守令何論。況世勣之治績如此。繡啓中至有民恐或失之語。以此此彼。宜有參酌之道。拿處一款。姑爲參酌。此時九郡守令。不可頃刻曠官。卿之特命入侍稟處。蓋欲拔例擇擬故耳。今日政勿拘常格。亦勿論文蔭武。另加擇差。待下批當日辭朝。仍令待城門開。給馬罔夜下送。毋或一時留滯之意。各別嚴飭。
정조 7년 · 강
兵曹判書李★(土+甲)。以原春御史趙弘鎭書啓覆奏。
정조 7년 · 목
★(土+甲)啓言。卽見原春道御史趙弘鎭書啓。則三陟前營將洪志浩。軍需結柴之倍徵。營供海物之頻督。民謗不止。浦怨猶深。托以門樓改建。嚴設雜技禁亂。遠遡三四年事。虐徵五六緡錢。多至三百餘西爲辭矣。不可以已遞勿論。爲先罷黜。其罪狀令該府拿處。其餘邊將。別無殊異之績。請置之。從之。
정조 7년 · 강
命原春前監司蔡弘履。不必更勘。
정조 7년 · 목
領議政鄭存謙啓言。卽見原春道御史趙弘鎭書啓。則以爲。前監司蔡弘履。一任蔘商之舞弄。添價無節。事多受瞞。政或貽謗。雖緣疏濶。豈無警飭。原春前監司蔡弘履請罷職。敎以。纔因本道事。旣以坐罷。不必更勘矣。
정조 7년 · 강
命北道魚箭民弊。令均廳草記稟處。
정조 7년 · 목
咸鏡前監司徐有寧啓言。北道魚箭之弊。實爲浦民難支之端。遠近無賴輩。多出公私債。盡力設始以冀僥倖之利。而一或失利。財力蕩盡。遂無復設之望。而逐年收稅自如。故白地徵稅之患。在在相望。均廳事目。至爲嚴重。雖不可輕議撓改。而總論本道魚鹽船三稅。或有此贏彼縮之時。又或有彼贏此縮之時。增減多寡。歲各不同。臣意則雖當箭稅不足之歲。以舡鹽兩稅有餘之數比總充補。則無損於令。有益於民。下詢該廳處之。似好。故敢達矣。敎以。事係民弊。出擧條。令該廳明。明草記稟處。
정조 7년 · 강
命北關鹿茸封進。令新伯從便添價後狀聞。
정조 7년 · 목
咸鏡前監司徐有寧啓言。今年北關蠲免諸條。實出聖上若保之至意。而至若鹿茸停減之命。特恩所及。豚魚亦感。第此卽爲御藥緊重之物。不得不極擇上品。而茸價元定。北關八十兩。三甲六十兩。而逐歲漸高。比前直加倍數。而猶患難得其上品。以少價而擇上品。自爲民邑之弊端。屢次點退之際。易値封進之或未極盡。則莫重御藥。不可若是苟艱。而封進之數爻。亦不大段。則宜有通變之擧。略干添價。俾御藥備盡精擇之道。而民邑永除艱封之弊。實合便當。故敢達矣。敎以。亦係民隱。旣聞之後。豈可遲疑。卽令新道伯。從便添價後。形止使之狀聞。
정조 7년 · 강
命潼關犯越獄情。監賑使究覈狀聞。當該道師臣削職。
정조 7년 · 목
領議政鄭存謙啓言。卽見北兵使申大謙狀啓。則以爲。潼關鎭卒韓成德。鐘城居民金成鶴金奉燁洪太山。同爲犯越。而成德溺死江中。屍體未得。仍留彼邊之際。騎馬彼人一名。逢着成鶴父子。有若良久酬酢者然。而旋卽歸去。又曰。彼人搜探行裝。布帒一件。鹽一升集去云。而成鶴等三名招辭。極其胡亂。多有疑端。首從區別。渰死眞僞。犯越境界名字相左。委拆尙未究覈。在前犯越獄情。或涉疑晦。則有別遣御史審覈之例矣。北道監賑使。旣已奉命下去。究覈取招。星火狀聞之意。請分付。又啓言。潼關土卒犯越被捉。事極驚駭。當該道帥臣。請依法典削職。幷從之。
정조 7년 · 강
命三陟府使鄭日煥準職除授。平海郡守鄭聖鵠陞敍。通川郡守鄭亮采卽其地定配。
정조 7년 · 목
敎曰。繡啓二三守令治績。誠有嘉尙。三陟府使鄭日煥。簡以爲政。稔聞於嶺治。而及見褒語。治最一道。諸般殊異之績。難以枚擧。方今嶺東守令。若不另行褒嘉之績。無以獎聳他邑。準職除授。待賑事畢後。卽爲調用。平海郡守鄭聖鵠。以關西人拔例差遣。而渠能戢吏撫民。惠及浦陸。而賑資能已措備。軍器擧皆一新云云。此等人豈可不陞用。令該曹陞敍調用。前後飭禁果何如。若有一分嚴畏之心。恣行不法。焉敢乃爾。渠所橫斂。無非剝割。入已與否。不須論也。通川郡守鄭亮采。卽其地勿限年定配。以謝一郡之民。
정조 7년 · 강
命祥雲察訪張漢喆。道內守令窠調用。
정조 7년 · 목
敎曰。祥雲察訪張漢喆。家在絕域。視官如家。事事殫竭。聲績如許。似此之人。尤合獎勸。今日政道內守令窠調用。該察訪有關代。各別擇差。亦令待明朝辭朝。
정조 7년 · 강
命嶺東守令除朝辭。罔夜赴任。
정조 7년 · 목
敎曰。嶺東守令。皆以道內守令察訪中。有聲績人次次遷擬。不欲暫時曠官故耳。新除授守令。使之除朝辭。罔夜赴任。赴任日子。亦卽狀聞之意。自廟堂三懸鈴。卽爲行會。
정조 7년 · 강
遞承旨李得臣。榻敎也。
정조 7년 · 강
罷大司憲李在協職。
정조 7년 · 목
敎曰。昨於請牌啓辭。飭敎何如。而旣不參啓。又不來避。豈以停啓二字。等閑看過而然。職在風憲之長。處義之乖剌至此。僚臺之怠忽。何以糾正。行大司憲李在協罷職。
정조 7년 · 강
推兵曹判書李★(土+甲)。拿處宣傳官李東善鄭㵙。守門將李秉晟。
정조 7년 · 목
因門禁懈弛。有是命。
정조 7년 · 강
命鍾城府使各別擇差。
정조 7년 · 목
咸鏡監司李命植。以鍾城府使崔★(日/敏)。潼關僉使金樂昭罷黜馳啓。敎以。政官牌招開政。此時北關守令。不可不各別擇差。無論文武。勿拘常格。通瀜擬入之意分付。
정조 7년 · 강
命價布差使員金昌岌改差。仍飭嶺沿道帥臣。
정조 7년 · 목
因全羅兵使曺學臣。價布差使員古今島僉使金昌岌病代。預差陞實狀啓。敎以。如是病昏之人。差員之役。尙不勘當。何以接濟歉歲鎭卒乎。該僉使金昌岌。爲先改差。此時湖南災邑邊將。不可不拔例差送。今日政各別擇擬之意。申飭銓曹。此外設賑諸鎭。如有年已老而萬無勘任者。年雖少而惟事剝割者。監兵水使各別審察。趁今未設賑前。續卽狀聞罷黜。萬一掩置。現發於按廉之行。道伯別樣重勘。至於兵水使。尤當倍勘。自廟堂三懸鈴。別關嚴飭。湖南不特爲然。嶺沿奚異。一體嚴飭嶺南道帥臣處。先以邊將治績考察事。方欲發遣按廉之行。此意亦爲措辭行會。
정조 7년 · 목
以李憲默洪秉纘安聖彬爲承旨。李命杰爲通川郡守。張漢喆爲斂谷縣監。姜五成爲鍾城府使。李得臣爲春川府使。洪聖淵爲正言。李恥光爲高城郡守。韓弘裕爲 泰陵參奉。朴忠圭爲童蒙敎官。弘裕以下。幷初仕也。李養采爲平昌郡守。吳彥敎爲永平縣監。李鎭宅李顯靖爲掌令。洪文泳爲校理。姜彝正爲副修撰。李太亨爲金城縣令。吳載純爲大司憲。
정조 7년 · 강
命故西平君立後。令禮曹今日內成給禮斜。
정조 7년 · 목
因故宗臣西平君橈妻崔氏上言。敎以。此宗臣。與疏遠宗臣有異。朝家之眷待。每出常例。況此立後一款。尤豈歇后看過。依願特爲許施。仍令禮曹。今日內成給禮斜後草記。
정조 7년 · 강
召見輪對官干誠正閣。
정조 7년 · 강
命樂工呼訴。令本院提調論理草記。
정조 7년 · 목
掌樂主簿金載億啓言。本院樂工貧賤之類。專賴一月一疋之布。僅得生活之中。嶺東諸邑樂工價布。擧八蕩減之中。無以支保。累次呼訴。此甚可矜矣。敎以。令本院提調諭理草記。
정조 7년 · 강
命領敦寧金熤。遣史官敦諭。
정조 7년 · 목
政院啓言。卽者敦寧府錄事來言。領敦寧金熤以爲。臺言至嚴。罪狀益著。惶蹙之至。不敢偃處江上。今方轉尋鄕路云。係是大臣去就敎以。遣史官敦諭。
정조 7년 · 강
備局。以嶺伯賑穀請得狀覆啓。
정조 7년 · 목
因嶺伯賑穀許劃狀啓。敎以。草記稟處。○備邊司啓言。卽因慶尙監司李秉模賑穀請得狀啓。有草記稟處之命矣。取見其狀本。則以爲。冬序向深。民事轉急。寧海等六邑。自歲前從略救急。仍以開賑。英陽等九邑。自歲初開賑。靈山等五邑。隨時救急。必有三萬石穀物。始可綽略排用。本道私賑備荒帖價等穀二萬五千石。備局軍作年租中五千石。合三萬石。特許劃給事。請令廟堂稟處矣。嶺南災荒。不至如畿湖東北。而連歲荐歉。山沿最甚。目下民情。惟望賙濟。道臣所請。必有斟量。且私賑等穀。本是備荒之資。其在朝家軫恤之道。宜卽準施。以終前後若保之德意。而賑邑多少有間。昨年軍作年租。名色稍異。只以私賑備荒帖價穀二萬五千石。特爲劃給。請以爲均排接濟之地。敎以。爲賑他道饑民。多費本道谷物。今於本道賑資。豈忍慳惜。用或有餘。自可還錄。不必如是防啓。依請準數許施。
정조 7년 · 강
備局。以原春御史趙弘鎭別單覆啓。
정조 7년 · 목
備邊司啓言。卽見原春道暗行御史趙弘鎭別單。則備陳一道弊瘼之源。且陳六條矯捄之策。其一。田政事也。以爲嶺東田畓。皆是戊子已量。有異嶺西之未量紊亂。而執卜擧皆六等。賦役則別無偏重之患。而但自蔘價漸重之後。各邑無計措辦。責徵田結。逐畝斂錢。苟求其源。專田蔘弊。至於江陵。則火蔘結九十九結。每結所捧錢爲三十餘兩。毋論豐歉。加減不得。峽戶殘氓。以此難支。前御史沈豊之論啓減數。除出詳定。移報所縮。峽民雖或蒙惠。詳定又患不足。眞所謂祛弊而生弊資也。年荒則減數。年豐則復古。隨其豐歉。不定恒式。則民力可以少紓。詳定可以無弊。嶺東田結。總數本少。故雖在常年。大同詳定之支計。每患不足。而各邑不念經費之需。全求目前之譽。至有田災之無節濫報。來頭俵災之善否。雖預料。而始旣有虛實相蒙之弊。末豈無混淆不勤之患。嚴飭守令。毋致消融。仍令道臣。另加探察。隨現論罪云矣。國計民食。專係田制之修廢。蘇殘施惠。實在災政之精粗。關東一路。田多畓少。疆界混淆。守令之比總。則每多襲謬而瞞報。朝家之俵結。則輒致居間而消融。揆以法意。寧不寒心。況當歉荒之歲。災政一款。尤宜審察。向來道啓蒙允之畓災一千九百餘結。特敎準給之田災七百六十餘結以本道田畓總數計量。則畓幾爲折半。田幾爲八分一。考之已例。未有若此之優渥。分俵面里之時。守令如或見欺於猾吏。分俵列邑之際。道臣如或見欺於守令。使朝家惠澤。閼而不達。有損上之名而無益下之實。則該道臣該守令之罪。當復如何哉。枚擧繡啓。行會嚴飭。犯科之守令。作奸之吏鄕。一一摘發論罪。至於江陵蔘結之弊。前繡衣釐正之後。火田納稅則旣多蠲減。詳定移充則已成規例。今雖有些少弊端。有不可續續變改。依前施行。恐合事宜。其一。穀簿事也。以爲朝令申嚴之後。守令畏法。吏屬知戢。虛逋反作之宿弊。那移轉換之謬例。皆已釐草。而至於穀物之精麤虛實。八邑則留庫些少。別無弊端。惟江陵留庫。雜穀最多。而腐傷過半。此後申嚴用舊蓄新之法。更俟豐登之歲。以米豆太。量宜分數。準折換色。亦似得宜云矣。關東穀簿。雖曰數少。諸般姦弊。豈與三南有異。而近因飭禁之至嚴。稍見戢畏之有效。虛逋反作。比前差勝。就中江陵一府。留穀最多。皮雜過半。陳腐爲弊。有名無實。莫甚於此。値此災荒之孔慘。雖難精實之換作。而姑待年豐。量宜分數。以米租太各種。漸次改色。誠有意見。民間分糶及會付公下。嚴守用舊蓄新之規。切勿撓改之意。申飭道臣。恐合事宜。其一。蔘貢事也。以爲一道蔘數。嶺東居半。營下之爲蔘商者。抵仰操縱。添價之弊。月增歲加。列邑蔘商。皆是原州之官隸。故。原州則獨不添價。各邑惟意勤加。方今矯捄之策。以京貢之例。作貢於營下。價則受諸列邑。蔘則納于營門。則蔘商無作奸之事。各邑有不易之價。至於蔘價酌定。則惟在道臣通一路酌量定式。而蔘一兩定價一百四五十兩。在蔘商。有利而無害。在列邑。多減而少加。彼此兩便。公私俱益云矣。關東蔘弊。其來已久。朝家蠲恤。非止一再。而營商之分當。京貢之別設。莫非矯蔘瘼軫民隱之德意。而行之未幾。弊復如前。蔘商之操縱添價。守令之憑藉橫斂。歲加月增罔有紀極。到今矯捄之道。實無別般好策。而繡啓所云定價於各邑。作貢於營下者。庶可杜蔘商輩作奸之患。而第蔘價之貴賤。隨時不一。營邑之事情。到底不同。不可不爛加商量。從便決定。以此繡啓辭意。知委本道。令道臣面詢邑宰。傍採民情。作貢之利害便否。條列狀聞。以爲稟處之地。恐合事宜。其一。海戶事也。以爲均役以前。浦戶漁民。皆是官家之所管領。漁船魚箭。又是該邑之所需用。官長之視漁戶。有加農民。必欲奠接。故庚午之前。海材富盛。而均稅之後。全屬京司。守令或有干涉。輒至抵罪。故爲守令者。殆若忘筌。全不顧護。漁船一破。不能改造。魚箭一敗。不能重理。若不亟加變通。不出十年。將無魚戶。依均役以前之法。屬之本邑。均廳納稅。必定常額。破船敗箭。自官助完。俾海戶保業。均稅無縮云矣。漁戶事。今此繡衣條列之論。卽臣等講磨之說。臣等則以所聞。繡衣則以所見。所見比所聞。尤爲親切。其在矯捄之道。合有變通之擧。而但於付本道付本官之後。無一毫弊端。有十分利益。猶未敢灼知。且諸道方岳居留之臣。一二人外。皆言不便。物情之不能洽然歸一。推此可知。姑未及指一覆奏者。實出於愼重之意。諸道未覆奏之前。關東一路之先爲變通。亦涉如何。留待詢謀僉同。謹當一例稟裁。而大抵守令。卽字牧之職。而倘不能莅官如家。視民如子。罔念海戶之苦樂。專視漁稅之多寡。却恐管領之後。反恣剝割之政。此則惟在守令廉貪贓否而已。不專係於出付與否。雖在變通之後。宜有警勵之擧。以此意措辭。知委於關東道臣。使之嚴飭九郡邑宰。撫摩海戶。平均漁稅。俾無如前越視之弊。恐合事宜。其一。松山事也。以爲黃腸封植。法意甚重。而斧斤日尋。幾乎童濯。近來法綱懈弛。雖或偸斫。罪止罰金。犯者相續。終不知戢。自今凡有犯者。計其株數多寡。必用續典之律。無所饒貸。則小民自可徵畏。且令各邑守宰。以時躬審而考其勤慢。作爲褒貶之一端。亦可責效云矣。黃腸設置。法意甚嚴。潛斫之律。昭載續典。而謬習反歸於罰鍰。偸犯相續於尋斧。山無合抱之材。地有冒墾之慮。利竇所在。奸弊莫救。一依繡啓所陳。此後如有偸斫者。計其株數。依續典施行。斷不饒貸。至於各邑守令之以禁松勤慢。作爲褒貶。亦是自來舊規。竝申飭道臣。更加修擧舊典。恐合事宜。其一。卸站事也。以爲馬位太半陳荒。公費每多徵斂。旣卑公須之結。且許奴婢之貢。則何不自辦而分責驛屬乎。令廟堂行會禁斷。實爲捄弊之一端。自今嚴立科條。驛人從良。決勿擅許。郵官之犯律。繩以重律爲宜云矣。驛路之凋殘。八路同然。而至於關東。位田素瘠。驛屬至貧。馹騎之闕額。無以責立。星行之耗費。無處辦出。以至身役繁重。復戶預賣。種種弊端。不一而足。繡啓中驛屬之分責。郵賂之肆行。尤爲目下痼弊。嚴飭道臣。各別禁斷。如有犯科者。繩以重律。恐合事宜。其一。杆城海戶錢事也。以爲詳定分排時。不足之數。徵錢於海民。毋論有役無役。甚至於寡女單戶。或捧一兩。或捧五十文。都數爲三百七十兩付。之詳定。以補不足之數。各色不正。誠不可仍置卽。令道臣。査其用處。亟加革罷。詳定不足之數以。有餘邑移劃爲宜云矣。杆城郡海戶之斂。事係科外。各色不正。本道詳定之設置。蓋欲裕官需祛民弊之意。而今以詳定之不足。反有無名之濫徵。則海民之可矜。已不勝言。官事之苟艱。當如何哉。此則不可不及今變通。而但該邑詳定不足之數。必有給代區劃然後。方可革罷。令道臣參考各邑詳定數爻。如有裒多益寡之道。使之論理狀聞後稟處。恐合事宜。至於孝烈旌褒事。請令該曹稟處。允之。敎以。田政事穀簿事松禁事。倂依草記。自本司另加措辭關飭。蔘弊事。蘇瘼防奸之道。莫過於此一事。令道臣詳議邑倅。細探民情。從所見指一狀聞。海戶事。朝家之惓惓不置者。誠以此弊趁不矯捄。非所以仰體 先大王創設均役之 聖意故耳。莫曰金石之典。遽難變更。當變更處不變更。反有乖於繼述之道。然而此事不可猝乍間指揮。從當下敎矣。末端事。嚴飭該道。俾卽革弊。仍以充代之策。具意見狀聞事。一體分付。
정조 7년 · 강
均役廳。以前北伯所奏魚箭事覆啓。
정조 7년 · 목
該廳啓言。因咸鏡前監司徐有寧所啓魚箭稅事。有草記稟處之命矣。蓋此海稅之或增或減。比如陸農之有起有陳。當頉者頉。當徵者徵。非但法意有在。抑亦事理則然。本廳之隨時申飭。不過防其漏稅。禁其呼冤。而該道擧行。亦當一從實數。可減者減。可增者增而已。本廳何嘗厚於船鹽而薄於漁箭乎。本道不肯細加區別。每每歸咎於本廳。誠甚切悶。向來八路海稅。付本道付本官之議。未知何時停當。而難在其前。宜恤其弊。此後則毋論漁鹽船稅。隨其得失。將此補彼。勿拘各總。通融磨勘。毋使公稅致冒減之歎。海民有白徵之冤事。請申明分付於該道道臣。敎以。依此卽爲行會。形止使之狀聞。
정조 7년 · 강
正言洪聖淵陳疏。避嫌乞遞。賜批。
정조 7년 · 목
避嫌略曰。臣於向日。以諫職而移除騎卽也。去就之當否。未及思量。稽謝之虧分。秪知牀畏。半夜除旨。翌曉出肅。及伏聞銓堂重推之命。始知政注之做錯。肅謝之輕遽。處義卽當。愧悔交至。人言之來。固所甘受。臣何敢以時日稍久。晏然復據。請命遞斥臣職。批以。勿辭。亦勿退待。
정조 7년 · 강
兵曹參判尹塾陳疏討逆。仍乞遞。賜批。
정조 7년 · 목
疏略曰。臣月前待罪薇院。聲罪翬晩二賊。惟知凶逆之可討。不念大官之爲重。妄觸邦憲。略陳一疏。不惟兪音之未降。嚴敎鄭重。臣滿心惶隕。屛首畏縮。恩敍遽下。除旨荐加。且惶且感。噫彼兩賊之罪。如有可討之人。則臣何敢捨命挺身。獨自聲討。而至于今屢年。寂然無人致討。卽此一事。可以見人心之恬憘。世道之混淆也。臣若一朝溘然。則其前後罪凶。終無可暴之日乎。其至憯之說。極逆之狀。或有臣目擊而躬聞者。或有傳播而入耳者。然而有口而難言者。卽兩賊逞凶之時。有筆而難陳者。卽兩賊危逼之說也。其後連夜追逐。與晦及龜禧。潛議者何說。所營者何事。其凶言逆節。臣不敢一一枚陳。而危動我聖上。幾不安於貳極之位。幸賴我 先大王日月之明。天地之德。凶徒雖不敢逞志。其流波餘孼。及乎乙未冬丁酉秋。而群凶層生矣。臣之至願。秪欲一登臺席。捐生抹血。以伸積年腐心之慟。神人共愼之義矣。自今以往。願已畢矣。辭已達矣。雖卽日入地。含笑而可無憾焉。且伏念臣一自今年式月兩憾之後。嘔血之症。眩塞之崇。比昔倍蓗。砭人膏盲。從前趁膺。已無望矣。獲丐數年之暇。隨意優閒。對症調治。伏乞許臣丐閒。永賜斥退焉。批以。卿其勿辭察任。
정조 7년 · 강
戶曹參議趙鼎鎭疏陳應避之嫌。仍乞遞。批下該曹稟處。
정조 7년 · 목
鼎鎭與本曹參判宋文載。有內外從應避之嫌也。
정조 7년 · 강
諭奉箋諸儒。
정조 7년 · 목
敎曰。向因日寒。有勞問泮儒之擧。今聞諸生奉箋稱謝云。擬欲召見。兼饋酒饌。日勢云暮。且明日以後。連値坐齋。過齋後當召見。箋文業已登覽。爾等早爲退去。史官以此意。招致閣外。宣諭諸儒。
정조 7년 · 강
命訓局守恤典則分給後。無或一毫放過。
정조 7년 · 목
因訓局字恤典則待畢印分給草記。敎以。但令分給而已。則安有申諭之本意。必須隨聞見。或言于洞任。或納于該廳之意。卿其續續傳令管下將官軍卒等處。期有實效之地。卿亦躬自採探。爲士卒先。無或一毫放過。
정조 7년 · 강
命時囚林仁浩議處。李東善鄭㵙放送。崔雲翰勘放。
정조 7년 · 목
義禁府啓言。長水前縣監林仁浩原情。泛稱遲晩。請刑推得情。敎以。姑除刑推。待後坐起。更嚴問捧口招以聞。而反復嚴詰。期於輸情。又啓言。宣傳官李東善鄭㵙原情。泛稱遲晩。所當請刑。而宣傳官。請除刑推議處。敎以。附過放送。又啓言。前假注書崔雲翰照律。杖一百收贖。告身盡行追奪。私罪施行。允之。
정조 7년 · 강
命律官韓宗祉分揀。
정조 7년 · 목
刑曹啓言。因金吾趙亨逵照律草記。該律官施以徒一年定配事命下矣。律官韓宗祉。 价川郡徒一年定配所。請卽爲押送。敎以。不過申飭。分揀。
정조 7년 · 목
予命招入待令寫字官畵員。下詢所願訖。予曰。 字恤典則編成之意。蓋欲使無告之赤子。各得其保育之所。而不至於塡連丘壑。則宜令廣布閭巷。塗人耳目。隨其聞見。各盡拯濟之方可也。內而各司。外而郡邑。自當按例賜給。而自夫兩班官員。以及面里坊曲。亦必一一印頒。寧濫無簡然後。咸實朝家之德意。庶有博濟之實效。承旨須取官案及各處所謄來案簿。一一點檢。俾無遺漏之弊可也。仍命待敎李崑秀。知委檢書官書命題。知委閣吏安御寶。遂卽道以區別。品以類聚。命注書待大臣備堂頒賜件。招致備邊郞出給。而大臣處則不特一已之耳目所逮。必須寄語親知。誠告僕隸。或傳付賑廳。或私自養育。使此辛勤設施之意。終免無實之歸事。一體傳諭。又命各司郞廳。一齊來會于閣門。承旨以下敎詳細曉諭後。册子一一頒給。
정조 7년 · 강
命待令寫字官盡員料窠劃給。
정조 7년 · 목
敎曰。差備待令寫字官畵員。勞苦不些。昔在 先朝。每有獎勞之擧。雖以寫廳司果永付。至於六窠之多。一自癸未定式之後。幷屬本院。今無出入。雖欲別施處分。不得措處。差備待令寫字官。司果一窠。 司正司勇一窠劃給。而取才給料之事。不必該曹所知。但以此數計給。差備待令畵員。則司果一窠。 司正四窠。依寫字官例。分付兵曹。
정조 7년 · 목
戶曹啓言。依傳敎。領敦寧金熤十一月祿俸。令倉官。更爲輸送。則以爲。自陷大戾。罪在罔赦。而未蒙誅殛之典。冒受常祿。分所不敢。祿俸又不領受。何以爲之。敎以。更爲輸送。
정조 7년 · 강
禮曹。以原春御史趙弘鎭別單孝烈事覆啓。
정조 7년 · 목
該曹啓言。觀此原春道暗行御史趙弘鎭別單。則江陵縣幼學黃基崙妻朴氏。夫病而能效每夜願代之誠。夫歿而能遂尺布自裁之義。生則盡禮。死又同穴。論其貞烈。合施旌閭。通川郡良人李春芳及其女兄春德。幼齡爲父。幷力搤虎。扶掖歸家。調護延壽。楊香古事。等閑其語。千載之後。復見其人。論以敷勵之方。奚論。人地之微。竝令該道。特許給復之典。恐合事宜。而繡啓雖自別。恩典旣係體重。枚擧事實。當請稟處。而區別旌復。有若直請者然。雖緣生疏。有違格例。請推考。允之。敎以。旌閭給復事。幷依施。
정조 7년 · 강
諭謝恩正使洪樂性。
정조 7년 · 목
敎曰。聞卿有愼節。不得如期渡江。遠外憂念。無以爲喩。不審其間。已獲痊可否。行期之一二日差。退切勿關慮。以妨調攝。更望益存少愈之戒。安心將理。稍俟復和。量力發程。雖在淚江以後。亦必十分自護。以副予懸戀之思。仍敎曰。此傳諭。以有旨成送于謝恩正使洪判府事。其間渡江與否。未能料度。史官之空往空來。徒貽民邑之弊。以此意。亦爲下論于箕伯處。另定營撥。卽傳灣尹。仍使灣尹傳論。如已渡江。從便轉通之意。一體下諭。
정조 7년 · 강
諭領敦寧金熤。
정조 7년 · 목
敎曰。卿之屛處江郊。今幾日矣。予之尙無一言慰藉乎卿者。非忽於敬禮。予意卿庶幾諒之。乃者勤攻之章。出於言事之地。致有卿經往鄕廬之擧。大抵卿之斷斷忠赤。予豈不知。只緣卿家子弟。不遵義方之訓。自陷欺瞞之科。所以慨惜不已者。實有倍於他人也。見方雪沍比嚴。畿甸告災。此時此行。恐非其時。急於挽行。略及數語。卿須卽日入城。以副予延佇之意。仍命遣史官傳諭。○敎曰。畿甸之民。荐被慘歉。顑頷有轉壑之勢。此時急先之務。莫過於不撓二字。此際。大官引義歸鄕。宣諭之史。輸祿之官。項背相接。馹騎交織。以大官體國之心。未知能安乎否。非不欲更敷心曲。以冀翻然。而顧予不誠之言。難期其見諒。用是愧懼。姑且趑趄。惟以庶幾改圖。予日望之。政院知悉。
정조 7년 · 강
備局。以執義李福徽等疏辭回啓。
정조 7년 · 목
備邊司啓言。執義李福徽上疏所陳。揀擇守令。罷各道監兵營卜定。減漁鹽白徵之稅。停義僧番錢。戢竊發五條。請一體分付。敎以。第一件事。不任識守令之及今遞改。政屬急務。前此屢勤飭敎。而一二守令之外。未見有奉行之效。更爲嚴飭。第二件事。若令循例知委而已。則必無撙節之效。此一款。亦須各別嚴禁。第三件事。依回啓施行。第四件事。令道臣捄弊之方。出意見論理狀聞。第五件事。亦依回啓施行。而外方戢盜之懈弛。姑此勿論。近來捕廳事。尤極駭痛。向來筵敎。不啻丁寧。而一味玩愒。曾不致察。此等捕將。何異偶人。如有嚴畏之心。焉敢乃爾。方欲考察。另施重勘。爲先自本司嚴明分付。至於右捕將。新莅之初。了無剛猛底意。較看所謂近日庸將孱帥。反有遜焉。朝家特界之意。果安在哉。此意幷以此分付。又啓言。前掌令姜★(亻+寅)上疏。沿邑麥弊。非獨湖南爲然。亦以此意。說賑諸道。請一體分付。敎以。論理行會。期有實效。又啓言。前獻納趙錫穆上疏所陳。誠亦有條理。請另飭中外。以絕尙侈。敎以。依回啓。幷以嚴飭中外。
정조 7년 · 강
命儀賓府謬例變通。分付實郞官。使之出意見論稟。
정조 7년 · 목
吏曹啓言。儀賓府空省記事。指一草記事下敎矣。臣卽爲招致該吏。詳問委折。則以爲。本府革罷經歷。殆近數百年。厥後以單郞廳。雖以入直省記。書呈吏曹。而初不入直。其爲謬例。未知創於何時。而亦無可據文籍。雖或有各司入直內摘奸之時。未嘗擧論者。蓋以只有單郞廳。又無假官差出之例。推移替直。其勢末由。本府殘寒。不成官樣。只有廳事。初無容接吏隸之處。至於需用燈油柴草之屬。無處可辦。故在前辛丑年分。以此事狀。論移備局。則以猝難變通爲題云云。聞其所告。量其事勢。則因循襲謬。非今斯今。而旣有官府。又有官員。而不爲入直。空塡省記。論以官制。實無所據。自本府拮據變通。使之依他司入直之意。請分付。敎以。分付實郞官。使之出意見論稟。更爲草記。
정조 7년 · 강
藥院。以字恤典則醫官處出給啓。
정조 7년 · 목
因藥院字恤典則。三廳醫官等處出給草記。敎以。渠輩術業。自號廣濟之事。更須十分探察。期有實效。
정조 7년 · 강
命兵曹五衛將汰去草記勿施。
정조 7년 · 목
因兵曹五衛將李希重汰去草記。敎以。卿尙不能戢一殘弁。有此不緊草記乎。此草記勿施。
정조 7년 · 강
判下秋曹殺獄案回啓。
정조 7년 · 목
刑曹啓言。李太一之爲此獄正犯。斷然無疑。連加嚴刑。期於得情之意。請分付。敎以。旣曰無證可質。旋又以爲。死者之事。當問於生者。擧一邑許多生民。將何以推尋根因。大抵上下款論斷。未免矛盾。且況殺獄。何等至重。而無形影沒把捉之擧。直歸之於元犯者。朝家未之前聞。假令一太。分明有毀土而偸水之跡。推以常理。一坪之內。暗中引漑。元不是經營之事。豈必夜半殺越然後。可濟渠欲幸。曾聞該府使戢盜。太不剛明。此獄成案。亦安知非猾校所牢籠。由前由後。有難遽然決折。此文案還下送。仍令該府使。各別査究。從速指一報來後。狀聞之意分付。萬一如前矇矓。當別樣重勘。亦令道伯嚴飭。又啓言。殺獄罪人徐鳳恒子大協。誣罔天聽之罪。法當重繩。而事係爲父。情有可恕。令道伯刑推徵勵。 初覆檢官請推考警責。敎以。更令新判堂。具意見論理稟處。
정조 7년 · 목
予曰。昨日醫官處。頒給册子。詳細曉諭乎。有隣曰。謹依聖敎。一一布告矣。俄聞守禦廳所屬。昨今連有來納者云。縘應之速。可謂捷於桴鼓矣。予曰。收養姑無人乎。 有隣曰。此則姑無之。而人有自外倉來者。皆言其欣欣皆言之形。比如枯荄之復蘇云矣。予曰。雖翹肖之微。尙欲其生。況人命乎。如果普濟。無一夫之不獲。則顧予之樂。豈有大於此者乎。册子則務從廣布。似無人不見矣。有隣曰。中外無不遍頒矣。予曰。抄戶之役。各部尊位。果能着實檢擧云耶。有隣曰。見方指揮部官。悉心董飭云矣。
정조 7년 · 강
命帑銀之關東賑資。以均廳穀換送。
정조 7년 · 목
承旨徐有防啓言。日前一千兩帑銀之特補關東賑資。實是曠絕之惠澤。而凡厥瞻聆。孰不感歎。惟其鳩穀之道。在於以錢換貿。而本道異於西北。交易極難。道臣以均廳之從前貿銀。論報請換。而均廳不敢擅便。未免遲滯云。均廳貿銀。旣有前例。本道鳩穀。不容少緩依式換送。恐合事宜。臣旣待罪本道句管堂上。故敢達矣。從之。
정조 7년 · 강
命守禦使鄭民始。特賜鹿皮一令。
정조 7년 · 목
敎曰。一自典則頒布之後。各營門俱無搜納。而獨於守廳軍所得納。如是夥然。此將臣勤於奉法而然。守禦使鄭民始特賜鹿皮一令。爲諸營勸。
정조 7년 · 강
命卒儒臣兪彥鏶致祭。過齋後。卽爲擧行。
정조 7년 · 목
敎曰。卒儒臣兪彥鏶家。祭文業已撰下。致祭日子。過齋後。卽爲擧行。事分付。
정조 7년 · 강
命完伯狀啓。令該司待明朝。論理草記。
정조 7년 · 목
因全羅監司趙時偉。宮房營衙門折受屯庄作弊申飭祗受及內司所屬六島所捧。一依全州回浦面免稅例酌定事。令該曹稟處狀啓。敎以。事極怪訝。問于該司。委折詳細査實。仍具意見。論理草記。係是民隱。雖値齋日。待明朝草記事。分付戶曹。宮稅如此。則營衙作屯爲弊。必當亦然。使之及今詳査。論理狀聞之意。自備局分付。今番蠲稅之後。營納宮納。幾皆撙節。獨於勳府太僕。民怨不些云。此殆該衙門徒憑高總。準數刻捧之致。廟堂何不察禁乎。亦爲査問草記。
정조 7년 · 강
命儀賓府省記。以空字書入。
정조 7년 · 목
吏曹啓言。儀賓府省記事批旨內。有分付實郞。更爲論稟事命下矣。本曹佐郞李集斗所稟內。該府雖稱上司衙門。旣無緊關擧行。比諸造紙瓦署。尤爲閑司漫職。旣罷經歷。只有單郞。而假令假官。雖欲朁直。官樣甚殘。需用難辦。容接之道。其勢誠難。在前闕直。實由於此。曾報備局。旣不變通。亦自本府。無他拮據之道。與其空塡省記。無寧姑依他例。權減入直云。所稟如此。而事係變通。有難擅便。何以爲之。敎以。與其虛塡在家人之姓名。孰若從實書空字之爲愈。此後儀賓府入直官員。以空字書入事。郞官處分付。
정조 7년 · 강
命兵曹判書李★(土+甲)重推。禁衛大將李敬懋推考。烽臺放火人出付攸司。嚴刑取服。
정조 7년 · 목
兵曹啓言。今夜木覓山烽臺東邊近處。忽有火光。發遣校卒。使之摘奸。則回告內。有人放火於烽臺咫尺。遺落一小紙。從城廓匍匐而走。烽燧軍與臣營旗手。追往執捉於九嶷峯近處以來。故一邊考見其小紙辭緣。則以爲當此大無之年。聖上憂勤萬民。而別有好策。上下人民。一無上達。實爲慨然。有八十老母。故得罪逃走耳云云。而仍爲査問其放火委折。則渠之所供內。洪忠道沃川居幼學鄭★(火+閏)[潤:I-PERSON]煥爲稱人。而其祖時雄。有戊申軍功。不得蒙賞典。故敢生希望之心。或上言或擊錚次。屢次上。京而且有歉歲救荒之策。果爲放火於南山。要作上達之堦云。烽臺咫尺。故爲放火。事係變怪。萬萬凶悖。鄭潤煥出付攸司。依律處斷。該道參軍。令該府拿問嚴處。巡山軍卒。亦令攸司。從重科治。該營大將推考。烽燧將之未及禁斷於放火之前。亦甚可駭。自臣營各別嚴棍。臣亦有常時不飭之失。惶恐待罪。敎以。放火人。不可不依律處勘。出付攸司。過齋後卽爲嚴刑取服。以爲徵一之地。烽臺百步內事。烽燧將卒勘罪。自是事目。則卿曹草記。該將只請決棍。不請勘律。而軍卒全不擧論。事之矇眛。孰甚於此。 烽臺所管卽本曹而本曹。事如是歇看可乎。但於他營門事。如是矻矻不已。眞所謂釜笑鼎底。卿則從重推考。至於該營大將推考事。參軍拿處事。巡山軍勘罪事當否。更爲論理草記。又啓言。烽臺百步之內。自是烽燧將卒之所管。事在百步之內。則守直將卒。宜請重勘。而倉卒之際。事目所在。全未覺得。只幸烽燧軍之捉得罪人。果未請勘。烽燧將則渠之軍卒。旣已捉納放火之人。故只請棍治其初未禁斷之罪。旣是臣矇未覺察之失。至於該營大將推考事。該參軍拿處事。巡山軍勘罪事。係是該營宇內。巡山軍卒之晝夜巡行處。而放火之人。旣未捉得。似不可無警。果有所論勘矣。大抵烽臺之事。乃是臣曹所管。則不能檢飭之責。臣實爲首。而烽燧軍之全不論勘。烽燧將之只請棍治。莫非臣顚倒昏謬之致。其所溺職之罪。合被嚴勘。聖敎之下。不勝惶恐。敎以。合被嚴勘云云。亦似然矣。然未知勘以何律。可合事宜。卿則才已問備。更勿煩稟。 禁衛營啓言。本營守烽軍進告內。今日烽臺下四間許火起。故急往撲滅。左右尋覓。則有一着笠漢。貼身松木。方欲隱匿。故卽地捉來之際。兵曹校卒追後逢着。捉入兵曹判書家云。姑待捉來。更當取招草記。而常時不飭之失。臣實爲首。惶恐待罪。敎以。一之爲怪。至再至三。卿之紀律。若能嚴明。豈有是也。又啓言。參軍趙義鎭摘奸形止回告內。放火處距烽臺。果非四間許。不過爲三步之內云矣。事涉僞烽者。雖在他處。律文所載。尙擬一律。況此放火於烟臺三步之內。逃竄隱伏於數馬墻之外者乎。事關戎政。不可尋常處之。而想必有指嗾之人。罪人鄭潤煥出付臣營。限死棍問後。梟首警衆。烽臺百步之內事。責在入直校卒者。雖是節目約束。而參軍趙義鎭。亦不可無罪。從重決棍。當牌禁松軍二名。決棍除案。竝懲日後。烽燧將卒。令攸司從重勘處。而如臣無似。久叨匪分。紀律懈弛。莫重烟臺犯夜擧火之變。前後相續。不勝惶恐。敎以。烽燧將卒。出付攸司。照法勘斷。 參軍等論罪事。巡山之制。朝家未能詳知。更爲具由草記。
정조 7년 · 강
命訓鍊大將具善復。勿待罪。
정조 7년 · 목
訓鍊都監啓言。今夜烽火臺下山谷間。有火光。故監軍朴基爀。走馬來到臣家言。有擧火之變。三更巡邏。亦爲來告。聞極驚駭。急使入直別武士二人。巡牢八名。四面搜捕之際。烽臺軍輩。拾得一書。 別武士吳宗海。誦書來傳其文。擧火之變。投書之逃。極爲凶擰。而臣營巡邏當次。多發將卒。跟捕之際。烽燧軍已爲捉得。誠甚萬幸。而事在山谷。巡邏軍不得先捉。臣之常時不飭之罪。在所難免。惶恐待罪。敎以。山上之事。邏卒何知。卿之自引。不已過乎。此草記置之。卿則勿待罪。
정조 7년 · 강
執義李福徽。以父病陳疏乞遞。批許救護。
정조 7년 · 강
命江華穉兒遺棄收養。書報閣僚事回諭。海西嶺南關東伯廣州府尹成川府使處。亦爲下諭。
정조 7년 · 목
因江華留守鄭志儉字恤典則祗受狀啓。敎以。卿出自內閣。凡係奉行朝令宣布德意之節。其所勤勵。必當有倍他人。況此頒下綸音。實出惻怛之至意。卿須十分惕念。多歧探察。雖得一穉兒之遺棄者。勿拘月終狀啓之式。收養形止。書報閣僚。以爲轉聞之地事。自本閣回諭。海西嶺南關東伯處。以此意一體下諭。廣州府尹成川府使處。亦爲下諭。
정조 7년 · 강
命冬至陳賀權停。
정조 7년 · 목
因禮曹冬至陳賀磨鍊草記。敎以。見今諸路。民虞溢目。似此應行朝賀。宜在停免之科。權停。六道進箋則置之。尤甚邑守令則方物物膳停止間。勿爲封進之意。幷以分付。
정조 7년 · 강
命遺棄兒先告軍卒。施賞。
정조 7년 · 목
賑恤廳啓言。御營廳牙兵裵興萬。遺棄女兒得納。故依事目留養。敎以。遺棄兒。與行乞兒有異焉。該營首先得納。極爲可嘉。該進告軍卒。令本營木一疋施賞。以爲徵他之地。
정조 7년 · 강
飭賑廳郞官及部官。
정조 7년 · 목
因該廳。以訓局軍金鼎玉等十歲男兒五口得納事草記。敎以。如有願受人出給。否則各別留養。若以數多之故。不能如前專意。則該郞官隨現重勘。卿亦難免不飭之責。惕念察飭。又因十歲男兒福世等三口留養事草記。敎以。此三口外。昨今所得納。無非軍門校卒之指告。各該部官等。豈其汩汩於抄戶之役。不能悉心致察而然乎。雖在抄戶之時。若能周行。於於閭。嚴飭洞長。豈有是也。當該部官。稍待抄戶了當。不可無處分。姑先嚴飭。
정조 7년 · 강
命漢城府書吏吳成洽等。自本府處之。
정조 7년 · 목
該府啓言。戶籍捧單時。書吏吳成洽等。稱以紙價。收斂民間。請移送秋曹嚴治。敎以。眞所謂衛脅受拜此。草記還給。自本府從便處之。
정조 7년 · 강
命昌原府殺獄罪人仇太漸。勿爲成獄事分付。
정조 7년 · 목
刑曹啓言。裵召史原情。有不敢自是已見。指一覆啓。請上裁。敎以。卿之所見。信有條理。依前決折。昌原府殺獄罪人仇太漸。勿爲成獄事分付。
정조 7년 · 목
政院。以領敦寧金熤不敢留住鄕村。進伏江上。啓稟。敎以。得聞返旆之奇。良感良感。不以予不誠爲咎。乃能勉回初志。予於是受賜大矣。自卿出處江墅。尙稽敦勉之旨者。予無開口慰藉之語故耳。區區此意。卿或諒之乎否。一味噤嘿。反有妨禮敬之義。左右思量。不得不敷及至此。幸望進住本第。以紓予不安之心事。遣史官傳諭。
정조 7년 · 강
命完伯狀啓。今日內草記稟處。
정조 7년 · 목
因全羅監司趙時偉災結加請狀啓。有是命。
정조 7년 · 강
遣承旨馳詣 永陵。奉審摘奸。
정조 7년 · 강
命東海廟設祭。以地方官爲獻官擧行。
정조 7년 · 목
因原春道宣諭使海瀆神設祭狀啓。敎以。東海廟設祭時。勿具三獻。只以地方官爲獻官擧行事。令廟堂三懸鈴行會。
정조 7년 · 목
予曰。左副承旨今日當復命乎。興鎭曰。七十里往返。恐難於今日內周旋云矣。予曰。予於 先朝。仰覩傳 香後卽命奉審。則城門未閉前。必皆復命。豈有路遠未及之慮耶。自政院更加申飭可也。興鎭曰。謹當以撥路連爲催促矣。
정조 7년 · 강
備局。以完伯災結加請狀覆啓。
정조 7년 · 목
備邊司啓言。因全羅監司趙時偉災結加請狀啓。有今日內草記之命矣。卽見其狀本。則以爲本道失稔。莫過於癸巳。而今年遭歉。比諸癸巳。殆有甚焉。伊時劃災。猶爲四萬五千二百三十二結零。則今年四萬四百三十九結之災。不至濫觴之科。所下災結一萬二千二百結外。限二萬八千二百三十九結。特許加劃事。請令廟堂稟旨分付矣。今此所請之數。又未免過於分數。事目災一萬二千二百結外。加給災一萬七千八百結。竝與事目災滿三萬結劃給。請使之精抄均俵。敎以。本道今年災荒。何靳癸巳已例。依狀請許施。如是準給。蓋從寧失之義也。萬一排俵之際。忽於致察。偸弄爲事。白徵如前。則監司守令決不可尋常處之。自本司各別措辭嚴飭。
정조 7년 · 강
飭關東給災後。白徵偸弄之弊。
정조 7년 · 목
因原春監司徐鼎修災結加請狀啓。敎以。本道今年。何拘多寡。依狀請施行。如是準給之後。守令萬一忽於致察。難於把束之暇。有白徵之弊。則隨現重繩。斷不可已。又或有偸弄之弊。當以贓律從事。令道伯十分詳察。犯者無憚大吏。隨聞登聞之意。一體分付。
정조 7년 · 강
召見奉審承旨安聖彬于誠正閣。
정조 7년 · 목
永陵奉審後入來也。
정조 7년 · 강
命承旨安聖彬。耳掩一部賜給。
정조 7년 · 목
敎曰。如此短晷。食後奉命。門限後復命。誠勤可嘉。奉審承旨安聖彬。 貂皮笠耳掩一部賜給。
정조 7년 · 강
飭船粟之領運護送。
정조 7년 · 목
敎曰。近日日氣晴㬉。船粟之利涉。方且默祈。以此意下諭于督運御史處。已裝幾隻。未裝幾隻。已發幾隻。未發幾隻形止。一一狀聞。此後發船形止。這這報來。仍又狀聞事。下諭于關東伯處。仍令廟堂。枚擧行會關嶺道伯。領運護送及指路等節。切勿一毫放心事。各別嚴飭。
정조 7년 · 강
命部將崔秀崗。出身具遜拿處嚴問。
정조 7년 · 목
兵曹啓言。今日發遣將校。 宗廟大門雜人出入與否。使之審察矣。回告內。有一白衣人。來到門外。而入直部將出送冠服。換着入去於部將直所。事甚怪訝。招問其委折。則出身具遜爲名人。與入直部將崔秀崗。素所相親。有此闌入之擧云。前後飭敎。何等申嚴。而莫重 廟門。 部將之恣意許入。雜人之換衣冒入。萬萬驚駭。入直部將崔秀崗爲先汰去。竝與出身具遜。請令該府拿問嚴處。敎以。 廟內事體。至重且嚴。而幺麽守門部將。有此犯科。不但事未前聞而已。閑雜人闌入。尙可嚴禁。況此潛給冠服。冒着率入。極爲驚駭。依草記部將及冒着冠服人。幷令該府。嚴問取招。過齋後卽爲開坐擧行。該部將爲先汰去。向來申飭之後。卿能修擧。有此摘發之擧。殊甚嘉乃。此後益加惕念審察。
정조 7년 · 강
命恤廳。遺棄兒留養率養區別成册入啓。
정조 7년 · 목
因賑廳。以扈衛廳軍朴重泰等得納八歲遺棄兒三口草記。敎以。留養收養率養人等姓名年歲日子。竝與覓納人役姓名。不待月終都錄啓。爲先待明朝。秩秩區別。各各懸註。以小名成册修正入啓。留養中如或有病。各別救療。俾無執頉於摘奸之弊。
정조 7년 · 목
予曰。在闕有司堂上。持黃海兵營備郞所啓文書。就議領左相後入來稟處事分付。予曰。聞有餓殍。心甚矜惻。餓殍所在坊何坊。其坊尊位誰也。興鎭曰。未及聞知矣。予曰。旣與民事有異。有司堂上備邊郞。明日過齋後來待事分付。
정조 7년 · 강
召見漢城府堂上于誠正閣。判尹金履素。左尹李柱國。右尹李崇祜。
정조 7년 · 목
予曰。我聞閭巷有餓殍云。故已命該部官。尋其族黨以。爲埋葬之地。而咫尺城闉之內。有此塡壑之患。而恬然不知。亦未郞聞。此何異於非我也歲也。莫非予自反之處。顧何暇責之於卿等。而此後則亦自京兆申飭。或有此等之患。俾郞草記可也。履素等曰。聞是病乞之人。今卄六夜。致命於中部良人金大中家門外。故大中★(扌+舁)置馬廛橋邊。而部官已埋置於城外云。其不郞聞知。本洞任長。自本府適有捉囚之事。似爲遲滯矣。予曰。外邑而有如此之患。必罪守土之臣。而輦轂之下。則一任饑餒。至於死亡。豈可成說乎。矯捄之政。專在於賙賑。而賑之要。在抄戶之如何耳。抄戶之際。果無當入而不入。當漏而不漏。無如前冬不精之弊否。履素曰。姑未盡抄。而今年則旣有尊位。故自京兆往復尊位。商量其形勢。採探其緩急。抄戶之中。亦分尤甚稍實三等。而尊位則旣在本洞。詳知洞中事情。使尊位先抄戶口。越送京兆。亦自京兆酌量存拔。則似不雜亂矣。上曰。依此爲之。而問今年。則太欠於精抄云。然否。崇祜曰。果有此弊矣。予曰。家雖小而當有稍裕者。家或大而亦有極艱者矣。頃於此等處。另加區別。雖其抄戶。務從精略。則必有窮民向隅之歎。亦豈無闊狹之道乎。今年賑事。專責於卿等。須十分加意爲之好矣。
정조 7년 · 강
洪忠監司金文淳上疏乞遞。賜批許之。
정조 7년 · 목
批以。病旣如是沈篤。災歲氏務之淹滯。極可悶也。卿之本職許遞。
정조 7년 · 강
以趙鼎鎭爲吏曹參議。
정조 7년 · 목
敎曰。洪忠監司有闕之代。 政官待開門牌招開政。待下批。仍命不多日內辭朝。
정조 7년 · 강
遞刑曹判書李在簡。
정조 7년 · 목
敎曰。放火罪人過齋後取招。旣有下敎。在外刑曹判書許遞。明日政。以在京無故人擬入。待下批使卽牌招擧行。
정조 7년 · 강
來正月初五日。 社稷祈穀祭。命親行。
정조 7년 · 목
因禮曹啓稟。敎以。謹當親行。
정조 7년 · 강
永禧殿冬至祭享。命親行。
정조 7년 · 목
因禮曹取稟。敎以。 永禧殿謹當親行。
정조 7년 · 강
王大妃殿 惠慶宮方物停捧。命依別單施行。
정조 7년 · 목
因宣惠廳 王大妃殿四道朔膳臈肉方物停捧物種價別單。敎以。依此別單施行。而封裹雜物價。勿爲磨鍊。來月初一日。以此別單更爲修整單子。幷與價米錢。入于 當殿。又因 惠慶宮四道朔膳臈肉方物停捧物種價別單。敎以。依此別單施行。而封裹雜物價。勿爲磨鍊。來月初一日。以此別單更爲修整單子。幷與價米錢。入于 當宮。又因王大妃殿 惠慶宮四道封進各種別單及大殿中宮殿所封數爻。一體書入事草記。敎以。 慈殿慈宮物膳方物。事體莫重。雖有自京廳進排之命。各殿進上。不必依此例爲之。置之。
정조 7년 · 강
召見備堂及摘奸備郞于誠正閣。有司堂上金華鎭徐有隣徐浩修趙時俊。備郞沈基泰。